Tereza Troskie-Herbst: ‘God het hom vir ses dae vir ons geleen’Die foto van Jayden Ben is op die begrafnisbrief gebruik. Jayden Ben is op 26 Julie gebore en is ses dae later in die vroeë oggendure van 1 Augustus oorlede. Hy is deur ŉ surrogaatma gedra nadat Tereza se baarmoeder in 2014 weens kanker verwyder moes word. “Iets wat ek wel weet is dat hierdie ding ons as gesin nader aan mekaar gebring het. Ons al drie het so baie uitgesien na Jayden. Jamie kon nie wag vir sy boeta nie. Ons het in ses dae genoeg foto’s geneem vir ŉ leeftyd. Hy het soveel blydskap in ons lewens gebring en ons het werklik kwaliteittyd saam met hom gehad in daardie ses dae.” Jamie is Tereza se 18-jarige seun saam met haar eksman, Boet Troskie. Volgens Tereza is Bennie stukkend oor die dood van hul seun. “Hy het van Jayden se geboorte af gehuil van blydskap want hy kon nie glo sy seuntjie is uiteindelik hier nie. Nou is dit trane van verdriet. Maar omdat hy ŉ Godsman is sien hy die hand van God daarin en weet hy Jayden is by God. Die Here kom haal sy engele eerste.” Tereza het Sondagaand vir Jayden melk gegee. “Hy het teen my bors gelê en ek het hom oor my bene neergelê om seker te maak daar is nie windjies nie. Toe sien ek daar kom bloed by sy neusie uit.” Tereza en Bennie het met Jayden na die Mediclinic Bloemfontein gehaas. “Die pediater het vir ŉ uur en ŉ half met hom gespook. Teen 2:40 was hy weg.” Vermoedelik het daar bloed in Jayden se longe beland en dit het sy dood veroorsaak. “Ek het daarop aangedring om hom self aan te trek, ek wou nie gehad het iemand anders moes aan hom vat nie. Ons het elkeen vir hom ŉ briefie geskryf wat saam met hom begrawe is,” het Tereza gesê. Jamie het die aand by sy pa se huis geslaap. “Toe hy die Maandagoggend by die huis gestop het moes ek vir hom sê sy boeta is dood.” Volgens Tereza het sy nie kans gesien vir ŉ nadoodse ondersoek of dat Jayden veras word nie. “Daar is vir my ‘n opsie gegee oor of ons die nadoodse ondersoek wil laat doen en die dokters het gesê die nadoodse ondersoek sal nie kan bepaal waar die bloeding vandaan gekom het nie. Ons het so baie vrae.” Tereza gesê hulle was Sondagoggend kerk toe waarna die pediater vir Jayden Ben gesien het. “Alles was reg. Dit is seker die grootste ding: Ons verstaan nie. Hy is in ŉ week deur twee pediaters ondersoek wat gesê het hy is gesond. As ek nie Sondagaand toevallig sy lyfie oor my bene gesit het nie, het hy tien teen een in my arms doodgegaan.” Tereza en Bennie op hul troudag. Jayden Ben se troosdiens is Donderdag in die CRC Kerk in Bloemfontein gehou waarna hy in die Avalon-begraafplaas ter ruste gelê is. “Sy olifantkussing is ook saam met hom begrawe en daar gaan ŉ tuintjie by sy graf aangelê word.” Volgens Tereza het sy en Bennie vyf jaar aan klein Jayden Ben beplan. “Hy was eintlik veronderstel om eers môre [Woensdag] gebore te word. Ons kan weer vir ŉ kindjie probeer, maar wil nie nou al daaraan dink nie. Ons het saam besluit ons sal Jayden nooit vergeet nie al is hy net vir ses dae deur God aan ons gegee. Hy was ons engel. Ons het klaar foto’s van hom laat raam en teen die muur opgesit. Ons moet nog treur en huil oor hom voordat ons enigsins kan aanbeweeg.” Tereza het gesê die pad wat hulle moes stap om ŉ surrogaatma te gebruik was nie maklik nie. “Dit is ŉ ander persoon wat jou baba dra. Niemand kan na jou kind kyk soos jy nie. Dit was nie ŉ maklike agt maande gewees nie. Ek kon hom nie self dra nie en ook nie bepaal wat met hom gebeur nie. Die moeilikste gedeelte was dat ek nie heeltyd by hom kon wees nie.” Volgens Tereza het hulle kort ná die troue die eerste keer ŉ inplanting in ŉ surrogaat laat doen, maar het dit nie geslaag nie. “Die volgende surrogaat is deur die sielkundige afgekeur. Met die laaste surrogaatma was dit egter dadelik ŉ sukses.” Tereza sê intussen is sy oorval met boodskappe van regoor die land. “Daar het soveel mense vir sy diens opgedaag. Ek kry nou nog blomme, kaartjies en briefies by my huis afgelewer van mense wat ek nie eens ken nie. Dit help om te weet die hele land treur saam met jou.” Volgens Tereza is dit vir haar ŉ riem onder die hart om te weet dat Jayden ŉ nalatenskap gaan agterlaat. “Daar is reeds sprake om ŉ trust te stig vir mammas in dieselfde posisie om hulle by te staan. Daar is partykeer soveel onkunde onder mammas wat so graag ŉ baba wil hê wat nie weet watter opsies daar is nie.” Tereza sê dit sal Jayden Ben se naam laat voortleef. “Vir ons sal hy altyd in ons harte voortleef.”